Arabi (qoʻy zoti). Arabi – qora rangli qorakoʻl qoʻy zoti. Qoʻzilari qora rangda tugʻiladi va bir yoshga kirganda jun qoplami rangida oʻzgarish boshlanadi. Dastlab qizgʻish-sariq, 2-3 yoshda esa och kulrang va oq rangga kiradi. Qorakoʻl qoʻylarining 90-95% ini arabi qoʻylari tashkil etadi. Sifatli, eng yaxshi teri beradi. 2-3 kunlik qoʻzilari qorakoʻl teri olish uchun soʻyiladi (bu davrda teri jingalaklari va gullari aniq, chiroyli boʻladi, 3-4 kun oʻtgach gullardagi aniqlik, mayinlik jun tolalari oʻsishi hisobiga yoʻqolib boradi). Arabi qoʻylarning ham odatdagidek meʼyorda, yaʼni bir yilda 2 marta juni qirqilib, 2,2-2,6 kg jun olinadi.